Diari Oficial de la Generalitat Valenciana


Sumari del DOGV 7205, del 03-02-2014 (2014/897)

ACORD de 31 de gener de 2014, del Consell, pel qual s'aprova definitivament el Programa per a la Sostenibilitat i Qualitat de Vida per al Condicionament de Camins Rurals i els seus projectes de desenrotllament, del municipi de Crevillent.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7205

Data del DOGV
:   03-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/897


Data del document
:   31-01-2014

Organisme emissor
:   Conselleria d'Infraestructures, Territori i Medi Ambient

Tipus de document
:   Acord

ACORD de 31 de gener de 2014, del Consell, pel qual s'aprova definitivament el Programa per a la Sostenibilitat i Qualitat de Vida per al Condicionament de Camins Rurals i els seus projectes de desenrotllament, del municipi de Crevillent. [2014/897]  
El Consell, en la reunió del dia 31 de gener de 2014, va adoptar l'acord següent:  
Vist l'expedient de modificació del Programa per a la Sostenibilitat i Qualitat de Vida per al Condicionament de Camins Rurals i els seus projectes de desenrotllament, al terme municipal de Crevillent, i de conformitat amb els següents  
  
Antecedents de fet  
  
Primer. El Consell, en la reunió de 7 de gener de 2010, va acordar aprovar definitivament el Programa per a la Sostenibilitat i Qualitat de Vida del municipi de Crevillent, i els projectes de desenrotllament d'este programa. Este acord va ser publicat en el Diari Oficial de la Comunitat Valenciana número 6182, de 12 de gener de 2010. El present acord és de modificació del programa aprovat pel Consell en la data indicada.  
  
Pel Decret de l'Alcaldia de l'Ajuntament de Crevillent de 17 de maig de 2013, es va acordar sotmetre la modificació del Programa per a la Sostenibilitat i Qualitat de Vida per al Condicionament de Camins Rurals i els seus projectes de desenrotllament a informació pública durant un mes, i es va publicar l'anunci en el Diari Oficial de la Comunitat Valenciana número 7040, de 6 de juny de 2013, i en el diari La Verdad de 30 de maig de 2013.  
Durant el període d'exposició al públic no es van presentar al·legacions, segons el certificat de la Secretaria de l'ajuntament de 15 de juliol de 2013. El Ple de l'Ajuntament de Crevillent, en la sessió del dia 29 de juliol de 2013, va aprovar provisionalment l'expedient.  
  
  
Segon. El programa conté memòria descriptiva, memòria justificativa, relació de projectes que han de desenrotllar el programa, cronograma de les actuacions i estudi economicofinancer que concreta els mitjans que es comprometen per a l'execució del programa.   
Al seu torn, els projectes inclosos en el programa contenen memòria descriptiva, plec de condicions, plànols, mesuraments i pressupostos, gestió de residus i estudi bàsic de seguretat i salut.  
  
Tercer. El programa, redactat per l'Oficina Tècnica Municipal, deriva del cànon d'ús i aprofitament de la implantació del parc fotovoltaic connectat a xarxa, ubicat a la partida d'El Realengo, de Crevillent, que disposa de la declaració d'interés comunitari corresponent, de conformitat amb l'article 34 de la Llei 10/2004, de 9 de desembre, de la Generalitat, del Sòl No Urbanitzable, i amb l'article 64 del Reglament d'Ordenació i Gestió Territorial Urbanística, aprovat pel Decret 67/2006, de 19 de maig, del Consell.   
A través d'este programa, el cànon es destinarà íntegrament al finançament d'accions de gestió municipal, tendents al manteniment, millora, seguretat i utilització de diversos camins rurals ubicats en sòl no urbanitzable.  
El programa, aprovat pel Consell en data 7 de gener de 2010, es desenrotlla per mitjà de l'execució de tres projectes de condicionament de camins rurals, corresponents al camí de les Elevacions, tram 1; camí de les Elevacions, tram 2; i camí Vell de Catral.  
  
L'Ajuntament de Crevillent assenyala que estos tres projectes no s'han pogut executar perquè coincidien amb les obres de la Comunitat General de Regants Regs de Llevant (els dos primers) i del nou accés ferroviari d'alta velocitat (el tercer).  
Per tant, es planteja la modificació del programa aprovat, de manera que, mantenint els objectius i la previsió d'aplicació del cànon derivat de l'actuació en sòl no urbanitzable, els projectes de desenrotllament siguen els següents:  
- Condicionament del camí Vell de Catral.  
- Condicionament del camí del Castell Vell.  
El camí Vell de Catral se situa al sud del terme municipal de Crevillent, i destaca la importància d'eixa zona pel seu valor agrícola, així com la incidència en la millora dels accessos de les pedanies de San Felipe Neri i El Realengo, nuclis rurals que compten amb una població inferior a mil habitants.  
El camí del Castell Vell se situa al nord del terme municipal de Crevillent, i destaca la importància de la zona pel seu valor paisatgístic, així com la incidència en la millora dels accessos als usuaris.  
Els projectes preveuen l'actuació sobre la plataforma disponible per mitjà del desbrossament de voreres, amb retirada de residus i execució de la capa de trànsit. Segons resulta de les memòries dels projectes, no disposen de cap servitud que impedisca o limite l'execució de les obres projectades.  
Es preveu l'execució dels projectes en dos anualitats a partir de l'aprovació d'estos. El pressupost de contracta dels projectes ascendix a 508.488,19 euros. Quant al finançament, per a part d'este s'aplicarà el cànon d'ús i aprofitament abans esmentat, que ascendix a 306.301,25 euros. Per a la resta, és a dir, 202.186,94 euros, es preveu l'aportació municipal, per a la qual cosa consta l'acord del Ple de l'Ajuntament de Crevillent de 28 d'octubre de 2013, pel qual s'aprova el marc financer i pressupostari i la determinació del límit de gasto no financer 2014-2016. D'este, resulta que hi ha capacitat financera suficient en inversions per a absorbir l'aportació municipal per al finançament d'estos projectes.  
  
  
Quart. No consten en l'expedient informes d'altres administracions o organismes les competències o béns demanials de les quals pogueren resultar afectades per les actuacions proposades. Tampoc es considera necessari, atesa la naturalesa de l'actuació.  
En la sessió de 12 de desembre de 2013, la Comissió Territorial d'Urbanisme d'Alacant va acordar informar favorablement el Programa per a la Sostenibilitat i Qualitat de Vida per al Condicionament de Camins Rurals i els seus projectes de desenrotllament, del municipi de Crevillent.  
En data 8 de gener de 2014, la consellera d'Infraestructures, Territori i Medi Ambient emet un informe favorable respecte del Programa per a la Sostenibilitat i Qualitat de Vida plantejat per l'Ajuntament de Crevillent, i proposa l'elevació al Consell per a la seua aprovació definitiva.  
  
  
Fonaments de dret  
  
I. De conformitat amb el que establix l'article 94 del Reglament d'Ordenació i Gestió Territorial i Urbanística (d'ara en avant, ROGTU), aprovat pel Decret 67/2006, de 19 de maig, del Consell, el procediment per a la revisió dels programes i projectes per a la sostenibilitat i qualitat de vida és el mateix que es va seguir per a la seua aprovació.  
  
De conformitat amb el que establix l'article 76 de la Llei 4/2004, de 30 de juny,, de la Generalitat, d'Ordenació del Territori i Protecció del Paisatge (d'ara en avant, LOTPP), la tramitació dels programes serà la mateixa que l'establida per als plans parcials en la legislació urbanística valenciana, és a dir, la prevista en l'article 90 de la Llei 16/2005, de 30 de desembre, de la Generalitat, Urbanística Valenciana, i concordants. No obstant això, s'hauran de tindre en compte les especialitats contingudes en l'article 78 del ROGTU.   
A la vista del contingut dels preceptes esmentats, la tramitació efectuada per l'Ajuntament de Crevillent ha sigut correcta.  
  
II. La documentació s'estima completa, en funció de l'objecte del programa i dels projectes de desenrotllament d'este, als efectes del compliment de l'article 74 del ROGTU en relació amb l'article 75 de la LOTPP.  
  
III. L'article 64 del ROGTU assenyala, en l'apartat 1, que:  
«Quedaran afectes a la gestió territorial, en concepte de quotes de sostenibilitat, els ingressos procedents del cànon d'ús i aprofitament per la implantació d'actuacions en el sòl no urbanitzable, fixat en la corresponent declaració d'interés comunitari, d'acord amb el que preveu l'article 85 de la Llei d'Ordenació del Territori i Protecció del Paisatge, en relació amb l'article 34.4 de la Llei del Sòl No Urbanitzable».   
I l'apartat 3 de l'esmentat article 64 del ROGTU, en relació amb la destinació d'estos fons, establix:  
«Es destinaran íntegrament al finançament d'accions de gestió municipal tendents al manteniment, millora i recuperació del paisatge, o a la declaració d'espais naturals protegits de gestió municipal, en l'àmbit del municipi».   
En este sentit, les accions proposades ?millora i recuperació de camins rurals pertanyents al municipi- es consideren adequades a les finalitats incloses en l'expressat precepte, en relació amb les previsions de l'article 2 de la LOTPP i article 72 del ROGTU, apartats 2.g i 3.a.  
  
  
IV. La competència per a l'aprovació definitiva correspon al Consell, amb un informe previ de la persona titular de la conselleria competent en matèria de territori, segons el que disposen els articles 74 de la LOTPP i 78 del ROGTU. Amb caràcter previ a l'emissió d'este informe, és pertinent el sotmetiment del programa a la consideració de la Comissió Territorial d'Urbanisme, igual que els plans parcials d'aprovació definitiva que són competència de la Generalitat, als tràmits dels quals remet l'article 76 de la LOTPP per a la tramitació dels programes. A este efecte, és d'aplicació l'article 8.3 del Reglament dels Òrgans Territorials, d'Avaluació Ambiental i Urbanístics de la Generalitat, aprovat pel Decret 135/2011, de 30 de setembre, del Consell.  
  
  
V. L'acord d'aprovació es publicarà en el Diari Oficial de la Comunitat Valenciana i en el Butlletí Oficial de la Província d'Alacant, d'acord amb el que disposen els articles 87 del ROGTU i 104 de la Llei 16/2005, de 30 de desembre, de la Generalitat, Urbanística Valenciana, en relació amb l'article 80 de la LOTPP.  
  
Vistos els preceptes legals esmentats, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions de general i pertinent aplicació, de conformitat amb l'acord de 12 de desembre de 2013, de la Comissió Territorial d'Urbanisme d'Alacant, i a proposta de la consellera d'Infraestructures, Territori i Medi Ambient, el Consell  
  
  
ACORDA  
  
Aprovar definitivament el Programa per a la Sostenibilitat i Qualitat de Vida per al Condicionament de Camins Rurals i els seus projectes de desenrotllament, del municipi de Crevillent.  
  
Contra este acord, que posa fi a la via administrativa, es pot interposar recurs contenciós administratiu davant de la Sala del Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptador des de l'endemà de la notificació o la publicació d'este acord, de conformitat amb el que preveuen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjuí que els interessats puguen exercir qualsevol altre recurs que estimen oportú.  
  
  
València, 31 de gener de 2014  
  
El vicepresident i secretari del Consell,  
JOSÉ CÍSCAR BOLUFER